b'\n_START_ARTICLE_\nPersisterende organiske forurenere\n_START_PARAGRAPH_\nPersisterende organiske forurenere eller POP (eng. Persistent organic pollutants) er organiske forbindelser der ikke nedbrydes i naturen og ophobes igennem f\xc3\xb8dek\xc3\xa6der til dyr og mennesker, hvor de har potentielt skadelige effekter p\xc3\xa5 milj\xc3\xb8, og dyrs og menneskers helbred. _NEWLINE_ _NEWLINE_Mange af de persisterende organiske forurenere bruges som pesticider (bek\xc3\xa6mpelsesmidler). Andre bruges i industrielle processer og ved produktionen af opl\xc3\xb8sningsmidler, polyvinylklorid og farmaka._NEWLINE_P\xc3\xa5 grund af deres potentielt skadelige egenskaber er mange af de mest persisterende organiske forurenere blevet forbudt if\xc3\xb8lge Stockholm Konventionen af 2001. I Danmark m\xc3\xa5 der kun bruges bek\xc3\xa6mpelsesmidler, der er optaget p\xc3\xa5 listen over godkendte bek\xc3\xa6mpelsesmidler.\n_START_SECTION_\nKemi\n_START_PARAGRAPH_\nBlandt de vigtigste persisterende organiske forurenere er aldrin, chlordane, DDT, dieldrin, endrin, heptachlor, hexachlorbenzen (HCB, perchlorbenzen eller PCB), mirex, polyklorerede biphenyls, polyklorerede dibenzodioxiner, polyklorerede dibenzofuraner, and toxaphen. Andre kendte persisterende organiske forurenere omfatter polycykliske aromatiske hydrocarboner(PAH), nogle bromerede flammeh\xc3\xa6mmer samt nogle organiske metalforbindelser som TBT, tributyltin._NEWLINE_Disse stoffers giftighed og persistens h\xc3\xa6nger sammen med deres lave opl\xc3\xb8selighed i vand, deres h\xc3\xb8je opl\xc3\xb8selighed i lipider (fedtstoffer) og h\xc3\xb8je molekylmasse. En betydende f\xc3\xb8lge af deres h\xc3\xb8je fedtopl\xc3\xb8selighed er deres evne til at passere biologiske membraner om celler og celleorganeller som mitochondrier og cellekerner. En anden betydende f\xc3\xb8lge af deres h\xc3\xb8je fedtopl\xc3\xb8selighed er deres akkumulation i levende organismers fedtv\xc3\xa6v. Disse forhold betyder store sundhedsm\xc3\xa6ssige risici for mennesker og dyr.'